Իլհան Օմար

Իլհան Աբդուլահի Օմար (, ), սոմալիական ծագմամբ ամերիկացի քաղաքական գործիչ, Մինեսոտա նահանգից ԱՄՆ դեմոկրատական կուսակցության անդամ։ 2016 թվականին ընտրվել է Մինեսոտայի ներկայացուցիչների պալատի անդամ՝ դառնալով սոմալիական ծագմամբ առաջին ամերիկացին, որն ընտրվել է ԱՄՆ օրենսդիր մարմնի անդամ։

2018 թվականի նոյեմբերի 6-ին Օմարը դարձել է սոմալիական ծագմամբ առաջին ամերիկացին, որն ընտրվել է ԱՄՆ Կոնգրեսի անդամ (ԱՄՆ ներկայացուցիչների պալատի անդամ է ընտրվել Մինեսոտա նահանգից)։ Բացի այդ, Իլհան Օմարը (Ռաշիդա Թլաիբի հետ միասին) դարձել է առաջին մուսուլմանուհին, որն ընտրվել է ԱՄՆ Կոնգրեսի անդամ։ Ընդորում, Օմարը ոչ սպիտակամորթ առաջին ամերիկացին էր, որը Մինեսոտա նահանգից ընտրվել է Կոնգրեսի ներկայացուցիչների պալատի անդամ։

Կենսագրություն 
Ծնվել է 1981 թվականի հոկտեմբերի 4-ին Մոգադիշոյում։ Մանկությունն անց է կացրել Բայդաբոյում։ Եղել է 7 երեխաներից կրտսերը։ Իլհանի հայրը՝ Նուր Օմար Մուհամեդը սոմալիացի է, որն զբաղվել է մանկավարժների վերապատրաստմամբ։ Նրա մայրը՝ Ֆադումա Աբուքար Հաջի Հուսեյնը, եղել է Բենադիրի կոնֆեդերացիայի ներկայացուցիչ։ Վերջինս մահացել է այն ժամանակ, երբ Իլհանը երկու տարեկան էր։ Մոր մահվանից հետո աղջկան մեծացրել են հայրը և պապը։ Իլհանի պապին կոչել են Աբուքար։ Նա գլխավորել է ծովային տրանսպորտի ոլորտում Սոմալիի ազգային վարչությունը։ Նրա հարազատները աշխատել են որպես մանկավարժներ և պետական ծառայողներ։ 1991 թվականին Սոմալիում քաղաքացիական պատերազմի մեկնարկից առաջ Օմարների ընտանիքը փախել է երկրից և 4 տարի անցկացրել Քենիայում գործող փախստականների ճամբարում։

1995 թվականին Օմարների ընտանիքը, փախստականների կարգավիճակում, թույլտվություն են ստացել բնակություն հաստատել ԱՄՆ-ում։ Սկզբնական շրջանում բնակվել են Արլինգտոն շրջանում։ Ավելի ուշ տեղափոխվել են Մինեապոլիս։ Այնտեղ Օմարն սովորել է անգլերեն։ ԱՄՆ տեղափոխությունից հետո նրա հայրն սկզբում աշխատել է որպես տաքսիստ, այնուհետ՝ փոստի աշխատակից։ Աղջկա մեծանալու հետ զուգընթաց՝ Իլհանի հայրը և պապը նրան պատմել են ժողովրդավարության կարևորության մասին։ Աղջիկը նրանց հետ միասին այցելել է նաև քաղաքական հավաքների։ 2000 թվականին, 19 տարեկան հասակում, Օմարն ստացել է ԱՄՆ քաղաքացիություն։

2011 թվականին Իլհան Օմարն ավարտել է Հյուսիսային Դակոտայի համալսարանը՝ ստանալով քաղաքագիտության և միջազգային հարաբերությունների բակալավրի աստիճան։

ԱՄՆ Ներկայացուցիչների պալատում 
2019 թվականի օգոստոսին Իլհան Օմարին և Ռաշիդա Թլաիբին, որը եղել է Դեմոկրատական կուսակցության մյուս մուսուլման կոնգրեսականը, հրաժարվել են տրամադրել Իսրայելի մուտքի վիզա՝ ի պատասխան նրանց կողմից բոյկոտի քաղաքականության աջակցության։ 2017 թվականին Իսրայելում ընդունվել է որոշում, համաձայն որի Իսրայելի քաղաքականությունը բոյկոտող անձանց չի տրամադրվում Իսրայելի մուտքի վիզա։ Համաձայն «NGO Monitor» կազմակերպության՝ Թլաիբի և Օմարի չկայացած այցի հովանավորներից մեկը եղել է «Միֆթահ» հասարակական կազմակերպությունը, որը հայտնի է իր հակաիսրայելական գործունեությամբ և BDS-ին աջակցությամբ։

Ծանոթագրություններ

Արտաքին հղումներ 
 Official House of Representatives site
 Ilhan Omar for Congress

ԱՄՆ-ի քաղաքական գործիչներ
ԱՄՆ արտագաղթածներ
ԱՄՆ-ի դեմոկրատական կուսակցության անդամներ
21-րդ դարի ամերիկացի քաղաքական գործիչներ